ไร้สกอร์ “จิ้งจอกสยาม” เลสเตอร์ ซิตี้ แชมป์เก่า เปิดบ้านเจ๊า “ปืนใหญ่”
แชมป์เก่า "จิ้งจอกสยาม เลสเตอร์ ซิตี้" เปิดบ้านพบรองแชม์อย่าง "ปืนใหญ่ อาร์เซน่อล" ณ สนาม คิง พาวเวอร์ สเตเดี้ยม แบบไร้ซึ่งสกอร์ 0-0 จากรูปเกมที่อึดอัด ทำได้แค่แบ่งคะแนนไปทีมละแต้ม เก็บคะแนนแรกในฤดูกาลได้สำเร็จหลังแพ้ในนัดแรกมาทั้งคู่
21 ส.ค. 2559

ผู้สื่อข่าวรายงานผลการแข่งขัน ศึกพรีเมียร์ ลีก อังกฤษ คืนวันเสาร์ที่ 20 ส.ค. แชมป์เก่า เลสเตอร์ ซิตี้ เปิดบ้านเสมอกับ อาร์เซน่อล ไปแบบไร้ประตู 0-0 จากผลดังกล่าวทำให้ทั้ง 2 ทีมแบ่งคะแนนกันไปทีมละแต้ม ซึ่งเป็นการเก็บคะแนนแรกในฤดูกาลไปครองได้สำเร็จ หลังจากที่ทั้งคู่แพ้มาในเกมแรก
 
เกมนี้เป็นการพบกันระหว่างแชมป์เก่า เลสเตอร์ ซิตี้ กับ รองแชมป์ฤดูกาลที่แล้ว อาร์เซน่อล โดยทั้งสองทีมได้พบกับความพ่ายแพ้กันมาทั้งคู่ในนัดประเดิมสนาม ใน 30 นาทีแรก ยังไม่มีโอกาสเข้าทำกันมากนัก จนมานาทีที่ 45 อาร์เซน่อลได้ลูกฟรีคิก เป็น ซานตี้ กาซอร์ล่า รับหน้าที่ยิง แต่นายทวาร แคสเปอร์ ชไมเคิล ป้องกันโดยปัดออกหลังประตูไปได้ ต่อมาช่วงทดเวลาบาดเจ็บเป็นโอกาสของเลสเตอร์ที่ได้ลุ้นบ้าง จากจังหวะที่ ปีเตอร์ เช็ก ตัดบอลไม่ขาดมาเข้าทาง เจมี่ วาร์ดี้ แต่ไม่สามารถทำประตูได้ จบครึ่งแรกไปด้วยสกอร์ 0-0
ต่อมาในช่วงครึ่งหลัง รูปเกมทั้งสองทีมเริ่มเนือย โอกาสการเข้าทำของทั้งคู่มีไม่มากนัก กระทั่งเข้าสู่ช่วง 20 นาทีสุดท้าย เป็นทางด้านเลสเตอร์ที่ได้โอกาสอีกครั้งจาก วาร์ดี้ ที่หลุดขึ้นมาทางฝั่งขวาก่อนยิงข้ามคานอย่างน่าเสียดาย ขณะที่ อาร์เซน่อล ได้ลุ้นจาก ธีโอ วัลค็อตต์ แต่ถูก เวส มอร์แกน สกัดบอลออกหลังไป
ช่วงท้ายเกมเริ่มดุเดือดขึ้น เป็นอาร์เซน่อลมีโอกาสในนาทีที่ 84 จาก เมซุต โอซิล หลุดเข้ากรอบเขตโทษยิงไปติดบล็อค ชไมเคิล ที่ออกมาขวางได้อย่างรวดเร็ว จากนั้นช่วงทดเจ็บนาทีที่ 92 ริยาด มาห์เรซ ครองบอลลากเข้าไปสับไกยิงเน้นๆ แต่ยังติดเซฟของ ปีเตอร์ เช็ก จบเกมจึงแบ่งแต้มกันไปแบบไร้สกอร์ 0-0 ซึ่ง เลสเตอร์ ยังไม่สามารถเอาชนะอาร์เซน่อลได้จากที่พบกันในศึกพรีเมียร์ลีก 19 เกมหลังสุด
 

ภาพ : Getty Images